लाबुशेन और मार्श के अर्धशतक, वोक्स ने लिए चार विकेट; पहली पारी में ऑस्ट्रेलिया- 299/8
Australia vs England (ENG vs AUS) 4th Ashes Test Score Update, Follow ENG vs AUS Latest Video, Photos and Updates On Dainik Bhaskar (दैनिक भास्कर)
ऑस्ट्रेलिया और इंग्लैंड के बीच एशेज सीरीज का चौथा टेस्ट मैच मैनचेस्टर में खेला जा रहा है। इंग्लैंड ने टाॅस जीत कर पहले गेंदबाजी करने का फैसला लिया। ऑस्ट्रेलिया ने स्टंप्स तक पहली पारी में 8 विकेट पर 299 रन बना लिए हैं। पैट कमिंस (1*) और मिचेल स्टार्क (23*) नॉटआउट रहे।
पहले दिन मार्नस लाबुशेन और मिचेल मार्श ने अर्धशतक लगाए। वहीं, इंग्लैंड के तेज गेंदबाज क्रिस वोक्स को 4 विकेट मिले।
ऑस्ट्रेलिया के ओपनर फेल 
ऑस्ट्रेलिया ने पहले बल्लेबाजी की। ओपनर डेविड वार्नर और उस्मान ख्वाजा बल्लेबाजी करने उतरे। उस्मान ख्वाजा महज 3 रन बना कर स्टुअर्ट ब्राॅड की बाॅल पर आउट हो गए। ब्राॅड ने पांचवें ओवर की आखिरी बाॅल फुल लेंथ बाॅल फेंकी जो ख्वाजा पैड पर लगी। अंपायर ने LBW आउट दिया। ख्वाजा ने रिव्यू लिया, लेकिन असफल रहे। इसके बाद डेविड वार्नर 32 रन बना कर आउट हुए। उन्हें क्रिस वोक्स ने चलता किया।
मार्नस लाबुशेन और स्टीव स्मिथ ने पारी को संभाला और 59 रन की पार्टनरशिप की। स्मिथ 41 रन बना कर आउट हुए। इसके बाद लाबुशेन और ट्रेविस हेड को बीच 63 रन की पार्टनरशिप हुई। लाबुशेन 51 रन की पारी खेल कर पवेलियन लौटे। ट्रेविस हेड ने 48 रन बनाए। हेड के आउट होते ही मिचेल मार्श ने तेजी से बल्लेबाजी की और 51 रन की शानदार पारी खेली। कैमरून ग्रीन 16 रन और एलेक्स कैरी 20 रन बना कर आउट हुए। पैट कमिंस (1) और मिचेल स्टार्क (23) नॉटआउट रहे। 
वोक्स को चार विकेट
पहला दिन इग्लैंड के तेज गेंदबाज क्रिस वोक्स के नाम रहा, उन्होंने 4 विकेट लिए। वोक्स ने डेविड वार्नर, कैमरून ग्रीन, मिचेल मार्श और एलेक्स कैरी के विकेट लिए। उनके अलावा स्टुअर्ट ब्राॅड ने 2 विकेट लिए। मार्क वुड और मोईन अली को 1-1 सफलताएं मिलीं।
ब्रॉड के टेस्ट में 600 विकेट पूरे 
इंग्लैंड के पेसर स्टुअर्ट ब्रॉड ने टेस्ट क्रिकेट में अपने 600 विकेट पूरे कर लिए हैं। ब्रॉड टेस्ट में 600 विकेट लेने वाले इंग्लैंड के दूसरे गेंदबाज बने। उनसे पहले जेम्स एंडरसन भी टेस्ट में 600 से ज्यादा विकेट ले चुके हैं, उनके नाम 688 विकेट हैं। 
ऑस्ट्रेलिया की प्लेइंग इलेवन में कोई स्पिनर नहीं 
ऑस्ट्रेलिया की प्लेइंग इलेवन में एक भी स्पिनर नहीं खिलाया गया। पिछले मुकाबले में चोटिल नाथन लायन की जगह आए टाॅड मर्फी को भी ड्राॅप कर दिया गया। उनकी जगह कैमरून ग्रीन को मौका मिला है। दूसरी ओर स्कॉट बोलैंड की जगह जोश हेजलवुड की वापसी हुई है।
दोनों टीमों की प्लेइंग इलेवन
इंग्लैंड: बेन डकेट, जैक क्रॉले, हैरी ब्रुक, जो रूट, बेन स्टोक्स (कप्तान), जॉनी बेयरस्टो (विकेटकीपर), मोईन अली, क्रिस वोक्स, मार्क वुड, स्टुअर्ट ब्रॉड और जेम्स एंडरसन।
ऑस्ट्रेलिया : डेविड वार्नर, उस्मान ख्वाजा, मार्नस लाबुशेन, स्टीवन स्मिथ, ट्रैविस हेड, मिचेल मार्श, कैमरून ग्रीन, एलेक्स कैरी (विकेटकीपर), पैट कमिंस (कप्तान), मिचेल स्टार्क, जोश हेजलवुड।